KUN ชี้โควิดดัน “บ้านชานเมือง” ขายดี ลุ้นงบครึ่งปีแรกฉลุยหลังตุน Backlog กว่า 150 ลบ.
KUN ชี้โควิดดัน “บ้านชานเมือง” ขายดี ลุ้นงบครึ่งปีแรกฉลุยหลังตุน Backlog กว่า 150 ลบ.
14 เม.ย. 2563

นางประวีรัตน์ เทวอักษร ประธานเจ้าหน้าที่บริหาร บริษัท วิลล่า คุณาลัย จำกัด (มหาชน)หรือ KUN เปิดเผยว่า จากสถานการณ์การแพร่ระบาดของเชื้อไวรัส COVID-19 ในปัจจุบันที่ยังไม่สามารถคลี่คลาย และได้แพร่ระบาดเพิ่มขึ้นภายในระยะเวลาอันใกล้ บริษัทฯได้ใช้การวางกลยุทธ์แบบ Worst case scenario มาเป็นหลักคิด เพื่อวางรูปแบบการทำงานให้ชัดเจน และทุกๆ คนในองค์กรมีความเข้าใจ ในสถานการณ์ที่เกิดขึ้นได้ตรงกัน
สำหรับแนวโน้มผลการดำเนินงานในช่วงครึ่งปีแรกของบริษัทฯนั้น โดยส่วนตัวยังคงเชื่อมั่นในอัตราการเติบโตของบริษัทฯที่มีแนวโน้มแตะระดับเป้าหมายที่วางไว้ โดยเป้าหมายของไตรมาส1/2563 เป็นไปตามที่บริษัทฯคาดการณ์ไว้ และในปัจจุบัน บริษัทฯมียอดจองบ้านรอโอนกรรมสิทธิ์ในไตรมาส2/2563 เป็นจำนวนกว่า 150 ล้านบาท ดังนั้นจากปัจจัยดังกล่าว ภายในระยะเวลาที่เหลือมั่นใจได้ว่าครึ่งปีแรกของปีนี้ บริษัทฯสร้างการเติบโตได้ตามที่ตั้งเป้าที่ไว้อย่างแน่นอน
“ปัจจุบันมี Backlog มูลค่ารวมประมาณ 150 ล้านบาท ซึ่งจะทยอยรับรู้ภายในช่วงครึ่งปีแรกของปี 2563 อีกทั้งในช่วงที่ผ่านมาจำนนวนยอดผู้เข้าชมโครงการ (Walk In) เพิ่มขึ้นอย่างต่อเนื่อง โดยในช่วง 2-3 เดือนแรกที่ผ่านมา (มกราคม-มีนาคม 25632) มียอดผู้เข้าชมโครงการ เข้ามาในระดับที่สูงขึ้น เป็นเพราะบริษัทฯมีการทำการตลาดได้ในวงที่กว้างขึ้น รวมถึงการเป็นที่รู้จักมากขึ้นหลังจากที่ KUN ได้เข้าจดทะเบียนในตลาดหลักทรัพย์เอ็มเอไอ ซึ่งนับเป็นการสร้างความเชื่อมั่นให้กับลูกค้า”  นางประวีรัตน์ กล่าว
สำหรับแนวโน้มผลการดำเนินงานในปี 2563 บริษัทฯ ยังมั่นใจถึงทิศทางการดำเนินงานตามแผนธุรกิจที่วางไว้โดยการเปิดโครงการใหม่ จำนวน 2 โครงการ มูลค่าโครงการรวมประมาณ 2,300 ล้านบาท ประกอบด้วย 1.โครงการ คุณาลัย บีกินส์ 2  ซึ่งเป็นโครงการประเภททาวน์โฮม รวม 363 ยูนิต มูลค่าโครงการประมาณ 800 ล้านบาท และ 2. โครงการคุณาลัย จอย2  ซึ่งเป็นโครงการประเภทบ้านแฝด-บ้านเดี่ยว 2 ชั้น รวม 411 ยูนิต มูลค่าโครงการประมาณ 1,500 ล้านบาท
โดยทั้ง 2 โครงการดังกล่าว จะเป็นโครงการที่สร้างเสร็จบางส่วนก่อนเปิดการขายอย่างเป็นทางการ และเป็นการเปิดต่อเนื่องจากโครงการที่ปิดการขายไปแล้ว เป็น 2 โครงการที่ขายดี โดยบริษัทฯจะสามารถรับรู้รายได้เร็วขึ้นหลังการขาย แต่ในทางกลับกัน หากผลกระทบจากสถานการณ์การแพร่ระบาดของโควิด-19 ยังคงยืดเยื้อ บริษัทฯอาจจะพิจารณาการปรับเป้าหมาย และเลื่อนแผนการลงทุนในทิศที่ 3 ออกไป เพื่อลดความเสี่ยงของบริษัทฯ
“บริษัทฯ ได้เตรียมการเปิดโครงการรองรับงานโอนกรรมสิทธิ์ในอนาคต เพราะธุรกิจพัฒนาอสังหาริมทรัพย์ใช้เวลา ในการสร้างสินค้านานกว่าอุตสาหกรรมอื่นๆ ทำให้บริษัทฯจึงค่อยๆพัฒนาโครงการ เพื่อรองรับความต้องการที่จะกลับมาหลังสถานการณ์คลี่คลาย ขณะเดียวกันได้ปรับรูปแบบด้านสื่อให้เหมาะกับชีวิตแบบ social distance
รวมถึงได้ปรับบ้านบางแบบ มาเป็นแบบ conventional ทำให้สามารถควบคุมระยะเวลาการก่อสร้างให้สอดคล้องกับกระแสเงินสดที่มีได้ และบ้านบางแบบเป็น prefab (รูปแบบสำเร็จรูป) เพื่อเร่งในกลุ่มสินค้าขายดี ขณะเดียวกันควบคุมค่าใช้จ่ายซึ่งทำมาโดยตลอด และระมัดระวังเรื่องสินค้าคงค้าง (สต๊อก) รวมถึงรักษากระแสเงินสด (cash flows) และได้จัดสรรเรื่องการเงินให้เพียงพอสำหรับ 1 ปี เพื่อที่จะผ่านพ้นวิกฤต และมุ่งมั่นจะใช้ช่วงเวลานี้ในการสร้างองค์ความรู้ใหม่ เพื่อพาองค์กรให้ผ่านจุดที่ยากที่สุด และสามารถรองรับการเติบโต ในอนาคตได้” นางประวีรัตน์ กล่าว